FI Euroopan unionin virallinen lehti L 32/177

KOMISSION PÄÄTÖS,

tehty 20 päivänä joulukuuta 2006,

alkuperänimityksiä, maantieteellisiä merkintöjä ja aitoja perinteisiä tuotteita käsittelevän tieteellisen asiantuntijaryhmän perustamisesta

(2007/71/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo seuraavaa:

(1) Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetussa neuvoston asetuksessa (EY) N:o 510/2006 (1) vahvistetaan edellytykset, jotka nimen on täytettävä, jotta se voidaan rekisteröidä yhteisössä suojattuna maantieteellisenä merkintänä (SMM) tai suojattuna alkuperänimityksenä (SAN).

(2) Maataloustuotteiden ja elintarvikkeiden rekisteröimisestä aidoiksi perinteisiksi tuotteiksi 20 päivänä maaliskuuta 2006 annetussa neuvoston asetuksessa (EY) N:o 509/2006 (2) vahvistetaan edellytykset, jotka nimen on täytettävä, jotta se voidaan rekisteröidä ja suojata yhteisössä aitona perinteisenä tuotteena (APT).

(3) Koska suojatun alkuperänimityksen, suojatun maantieteellisen merkinnän tai aidon perinteisen tuotteen rekisteröimisedellytyksiä tutkittaessa voi ilmetä hankalia tieteellisiä ja teknisiä ongelmia, komission saattaa olla tarpeen hyödyntää neuvoa-antavassa ryhmässä kokoontuvien asiantuntijoiden asiantuntemusta.

(4) Ryhmän on muodostuttava huippuammattilaisista, joilla on pätevyys maatalous- ja elintarvikealaan, humanistisiin tieteisiin tai teollisoikeuksiin liittyvillä tieteellisillä ja teknisillä aloilla.

(5) Olisi perustettava alkuperänimityksiä, maantieteellisiä merkintöjä ja aitoja perinteisiä tuotteita käsittelevä tieteellinen asiantuntijaryhmä ja määriteltävä sen tehtävät ja rakenne.

(6) Komission päätöksellä 93/53/ETY (3) perustettu alkuperänimityksiä, maantieteellisiä merkintöjä ja erityisluonteesta annettuja todistuksia koskeva tiedekomitea olisi lakkautettava,

ON PÄÄTTÄNYT SEURAAVAA:

1 artikla

Perustetaan alkuperänimityksiä, maantieteellisiä merkintöjä ja aitoja perinteisiä tuotteita käsittelevä tieteellinen asiantuntijaryhmä, jäljempänä ’ryhmä’.

2 artikla

Toimenkuva

Komissio voi kuulla ryhmää kaikissa alkuperänimitysten ja maantieteellisten merkintöjen suojaan sekä aitoihin perinteisiin tuotteisiin, maataloustuotteisiin ja elintarvikkeisiin liittyvissä kysymyksissä, jotka koskevat erityisesti:

— sitä, täyttääkö nimi, jolle haetaan rekisteröintiä, asetuksen (EY) N:o 510/2006 2 artiklassa mainitut perusteet erityisesti yhteyden maantieteelliseen ympäristöön tai alkuperään ja/tai maineen osalta,

— sitä, täyttääkö nimi, jolle haetaan rekisteröintiä, asetuksen (EY) N:o 509/2006 2, 4 ja 5 artiklassa mainitut perusteet erityisesti perinteisen ja/tai erityisluonteen osalta,

— sitä, onko nimi yleisnimi,

— arviointia rehtiin kaupankäyntiin ja kuluttajille aiheutuvaan sekaannuksen vaaraan liittyvistä perusteista silloin kun alkuperänimitys tai maantieteellinen merkintä on ristiriidassa jo rekisteröidyn alkuperänimityksen tai maantieteellisen merkinnän, tavaramerkin, kasvilajikkeen nimen, eläinrodun nimen, homonyymin tai sellaisen olemassa olevan tuotenimen kanssa, jota jo pidetään laillisesti kaupan,

— muita ryhmän vastuualueen kannalta kiinnostavia seikkoja.

Ryhmän puheenjohtaja voi ilmoittaa komissiolle, että ryhmää on suotavaa kuulla jostain tietystä kysymyksestä.

Komissio voi tällöin pyytää ryhmältä lausuntoa kysymyksestä tietyssä määräajassa.

3 artikla

Kokoonpano ja jäsenten nimittäminen

1. Komissio nimittää ryhmän jäsenet tätä tarkoitusta varten järjestettyyn hakuilmoitukseen vastanneiden asiantuntijoiden joukosta; näiden asiantuntijoiden on oltava erittäin päteviä 2 artiklassa tarkoitettuihin aloihin liittyvissä tieteellisissä ja teknisissä kysymyksissä ja heidän on yhdessä katettava mahdollisimman laaja kirjo tieteellisiä ja teknisiä aloja; tämän lisäksi heidän maantieteellisen jakautumisensa on heijasteltava tieteellisten ongelmien ja toimintamallien monimuotoisuutta yhteisössä.

2. Ryhmässä on 11 jäsentä.

Ryhmään soveltuviksi katsotut hakijat, joita ei kuitenkaan nimitetty jäseniksi, merkitään varallaololuetteloon. Komissio voi käyttää varallaololuetteloa nimetäkseen jäsenille korvaavan jäsenen.

3. Jäseniin sovelletaan seuraavaa:

— Jäsenen nimitys on henkilökohtainen, ja hänen on annettava komissiolle neuvoja ulkopuolisista ohjeista riippumattomasti. Jäsen ei voi siirtää toimivaltaansa toiselle jäsenelle eikä kolmannelle osapuolelle.

— Jäsenten toimikausi on kolmivuotinen, ja se voidaan uusia. Jäsen voi kuitenkin 1 kohdassa mainitun nimittämisen jälkeen toimia tehtävässään korkeintaan kolme perättäistä toimikautta. Jäsenen on toimittava tehtävässään, kunnes hänen tilalleen nimetään uusi jäsen tai hänen toimikautensa uusitaan.

— Jos jäsen ei pysty enää osallistumaan tehokkaasti ryhmän työhön tai jos hän eroaa tai rikkoo tämän artiklan ensimmäisen tai toisen luetelmakohdan säännöksiä tai Euroopan yhteisön perustamissopimuksen 287 artiklan määräyksiä, hänelle voidaan nimetä seuraaja jäljellä olevaksi toimikaudeksi.

— Jäsenten on joka vuosi allekirjoitettava sitoumus toimimisesta yleisen edun hyväksi sekä ilmoitus sellaisten sidonnaisuuksien puuttumisesta tai olemassaolosta, jotka voisivat vaarantaa heidän puolueettomuutensa.

— Ryhmän jäsenten nimet julkaistaan maatalouden ja maaseudun kehittämisen pääosaston Internet-sivuilla ja Euroopan unionin virallisen lehden C-sarjassa. Jäsenten nimet kerätään, käsitellään ja julkaistaan Euroopan parlamentin ja neuvoston asetuksen (EY) N:o 45/2001 (4) henkilötietojen suojelua ja käsittelemistä koskevien säännösten mukaisesti.

4 artikla

Toiminta

1. Ryhmä valitsee keskuudestaan puheenjohtajan ja kaksi varapuheenjohtajaa. Valinta tehdään jäsenten yksinkertaisella ääntenenemmistöllä.

2. Ryhmä voi komission kanssa siitä sovittuaan perustaa alaryhmiä tarkastelemaan tiettyjä aiheita ryhmän määrittelemien tehtävien mukaisesti; alaryhmät lakkautetaan heti kun ne ovat suorittaneet tehtävänsä.

3. Komission edustaja voi kutsua käsiteltävän asian erityisasiantuntijoita tai asiaa hyvin tuntevia tarkkailijoita osallistumaan ryhmän tai alaryhmien työhön, jos tämä on hyödyllistä ja/tai tarpeen.

4. Tietoja, jotka on saatu ryhmän tai alaryhmien toimintaan osallistumisen kautta, ei saa paljastaa, jos komissio on ilmoittanut tietojen liittyvän luottamuksellisiin asioihin.

Jäsen ei voi käyttää ryhmän jäsenenä haltuunsa saamia tietoja ammatillisiin tarkoituksiin.

5. Ryhmä ja sen alaryhmät kokoontuvat yleensä komission tiloissa komission vahvistamien menettelyjen ja aikataulun mukaisesti. Komissio huolehtii ryhmän sihteeripalveluista. Komission muut asiasta kiinnostuneet virkamiehet voivat osallistua kokouksiin.

6. Ryhmä hyväksyy työjärjestyksensä komission vahvistaman työjärjestyksen mallin pohjalta.

7. Komission yksiköt voivat julkaista Internet-sivuilla lausuntopyyntöjä, esityslistoja, tiivistelmiä ja ryhmän antamia lausuntoja asiakirjan alkuperäkielellä. Ne voivat samoin edellytyksin julkaista ryhmän minkä tahansa työasiakirjan.

5 artikla

Kokouskulut

Ryhmän jäsenten, asiantuntijoiden ja tarkkailijoiden matka- ja oleskelukustannukset, jotka liittyvät ryhmän toimintaan, korvataan komission voimassa olevien määräysten mukaisesti. Suoritetut tehtävät eivät oikeuta palkkioon.

Kokouskulut korvataan vuosittaisessa määrärahojen kohdentamista koskevassa menettelyssä asianomaiselle yksikölle myönnettyjen määrärahojen puitteissa.

6 artikla

Kumoaminen

Kumotaan päätös 93/53/ETY.

Mainitulla päätöksellä perustettu komitea jatkaa kuitenkin tehtävässään, kunnes komissio on ilmoittanut sen jäsenille tällä päätöksellä perustetun ryhmän toimeen astumisesta.

7 artikla

Voimaantulo

Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Brysselissä 20 päivänä joulukuuta 2006. Komission puolesta Komission jäsen Mariann FISCHER BOEL

(1) EUVL L 93, 31.3.2006, s. 12.

(2) EUVL L 93, 31.3.2006, s. 1.

(3) EYVL L 13, 21.1.1993, s. 16. Päätös sellaisena kuin se on viimeksi muutettuna päätöksellä 97/656/EY (EYVL L 277, 10.10.1997, s. 30).

(4) EYVL L 8, 12.1.2001, s. 1.